

**LIETUVOS RESPUBLIKOS SEIMO**

**PETICIJŲ KOMISIJA**

**IŠVADA**

**DĖL ARŪNO SODONIO PETICIJOS**

2022 m. liepos 13 d.

Vilnius

Lietuvos Respublikos Seimo Peticijų komisija 2022 m. liepos 13 d. posėdyje iš esmės išnagrinėjo Arūno Sodonio peticiją ir priėmė sprendimą teikti Seimui išvadą tenkinti šioje peticijoje pateiktą pasiūlymą pakeisti Lietuvos Respublikos Seimo 1999 m. lapkričio 11 d. nutarimą Nr. VIII-1408 „Dėl Seimo Peticijų komisijos nuostatų patvirtinimo“ ir nustatyti, kad Seimo Peticijų komisija pareiškėjui išsiunčia specialistų (ekspertų), valstybės institucijų, mokslo ir studijų institucijų, švietimo įstaigų išvadas ir kitokią medžiagą.

Lietuvos Respublikos peticijų įstatymo 11 straipsnio 7 punkte nustatyta, kad nagrinėjant peticijas vadovaujamasi konfidencialumo principu, kuris reiškia, kad peticijų komisijų, valstybės ir savivaldybės institucijų procedūros ir susirašinėjimas su pareiškėjais iki sprendimo priėmimo negali būti viešinami. A. Sodonio nuomone, ši Peticijų įstatymo nuostata nedraudžia viešinti valstybės ar kitų institucijų išvadų dėl peticijos pačiam pareiškėjui dar iki peticijos nagrinėjimo pradžios. Peticijų įstatymo 11 straipsnio 7 punktą aiškinant priešingai, tektų konstatuoti, kad Peticijų įstatymo 5 straipsnio 3 punkte įtvirtinta pareiškėjo teisė asmeniškai ar per atstovą dalyvauti peticijų komisijų posėdžiuose nagrinėjant peticiją yra deklaratyvaus pobūdžio, kadangi efektyvus (veiksmingas) dalyvavimas šiuose posėdžiuose įmanomas tik iš anksto žinant valstybės ar kitų institucijų poziciją dėl peticijos turinio. Išankstinis žinojimas ypač svarbus, jeigu valstybės ar kitos institucijos siūlo peticiją atmesti – tokiu atveju pareiškėjo informavimas leidžia jam pasiruošti ir peticijų komisijos posėdyje pristatyti kontrargumentus, pagrindžiančius siūlomo teisinio reguliavimo tikslingumą ir (ar) atitiktį kitiems teisės aktams.

A. Sodonio peticijoje siūloma Seimo Peticijų komisijos nuostatų 22 punkto formuluotė tikslintina pagal Peticijų įstatymo 6 straipsnio 2 dalies formuluotę – vietoj pareiškėjo siūlomos formuluotės „suinteresuotų subjektų nuomones“ vartotina formuluotė „specialistų (ekspertų), valstybės institucijų, mokslo bei studijų institucijų, švietimo įstaigų išvadas ir kitokią medžiagą“.

Vadovaujantis Lietuvos Respublikos peticijų įstatymo 12 straipsnio 3 dalimi ir Seimo Peticijų komisijos nuostatų, patvirtintų Lietuvos Respublikos Seimo 1999 m. lapkričio 11 d. nutarimu Nr. VIII-1408 „Dėl Seimo Peticijų komisijos nuostatų patvirtinimo“, 28 punktu, Seimo Peticijų komisijos išvada dėl A. Sodonio peticijoje pateikto pasiūlymo tenkinimo teikiama Seimui, taip pat siūloma įtraukti į Seimo rudens sesijos darbotvarkę Seimo nutarimo „Dėl Lietuvos Respublikos Seimo Peticijų komisijos išvados dėl Arūno Sodonio peticijos“ projektą.

Komisijos pirmininko pavaduotojas Eugenijus Sabutis

Rasa Griciūtė, tel. (8 5) 239 6817, el. p. rasa.griciute@lrs.lt